Kaliňák, Robert, podpredseda vlády a minister vnútra SR (2017-11-30):
Ďakujem pekne. Vážený pán podpredseda, pani poslankyne, páni poslanci, vážený pán poslanec, Slovenská republika má záujem na komplexnom rozvoji vzťahov z Čínou s dôrazom na ekonomickú spoluprácu. V politickej oblasti podporujeme ďalšiu výmenu návštev na všetkých úrovniach, nie len na vládnej, ale aj lokálnej a medzi samotnými občanmi našich krajín prostredníctvom kultúrno-vzdelávacích výmen. V ekonomickej oblasti je z pohľadu Slovenska dôležité pragmatické vnímanie vzťahov, rozvoj spolupráce so zameraním na posilnenie vzájomného obchodu, rozvoju partnerstiev medzi obchodnými spoločnosťami a podpora vzájomných investícií. Vzťahy medzi Slovenskom a Čínou sa rozvíjajú v súlade so základnými princípmi dialógu medzi Európskou úniou a Čínskou ľudovodemokratickou republikou vrátane podpory úsilia o posilnenie vzájomného dialógu v oblasti prepojenosti Ázie a Európy. Máme záujem aktívne prispievať k rozvoju iniciatívy novej hodvábnej cesty a posilnení prepojenia medzi Európou a Čínou prostredníctvom využitia slovenských prepravných kapacít, železníc, intermodálnych terminálov, ktoré predstavujú výhodnú alternatívu pre prepravu tovarov medzi dvoma najväčšími ekonomikami sveta. Slovensko si zadefinovalo reálne možnosti spolupráce s Čínou v Koncepcii rozvoja hospodárskych vzťahov medzi Slovenskou republikou a Čínskou ľudovou republikou na roky 2017 až 2020. Venujeme pozornosť aj rozvoju vzájomného dialógu vo finančnej či colnej oblasti. Uľahčenie prístupu poľnohospodárskej produkcie na čínsky trh, ako aj o výmenu informácií k inovačnej spolupráci. Slovenská agentúra pre rozvoj investície a obchodu aktuálne rokuje so siedmimi čínskymi investormi o projektoch za 620 mil. eur, ktorých úspešná realizácia vytvorí v domácej ekonomike 2590 nových pracovných miest. Na Slovensku dnes čínske spoločnosti pôsobia v oblastiach automobilového, strojárskeho, elektrotechnického a chemického priemyslu. Čína je aktuálne piatym najväčším obchodným partnerom Slovenska. V roku 2016 presiahol obchodný obrať 6,7 mld. eur. Máme záujem o ďalší rast exportu a výraznejšiu diverzifikáciu jeho skladby, keď tri štvrtiny slovenského vývozu do Číny tvoria automobily v prospech podnikania malých a stredných podnikov. V rámci formátu Čína plus 16, teda 16 stredo- a východoeurópskych štátov, plánujeme aj naďalej aktívne koordinovať aktivity v oblasti inovácií a výskumu, čoho dôkazom je aj druhá konferencia o inováciách, ktorá sa nedávno uskutočnila v Bratislave. Primárnymi oblasťami sektorového záujmu Slovenska voči Číne sú oblasti železničnej dopravy, colnej spolupráce, agroprodukcie, energetiky, robotiky a cestovného ruchu. Zo sektorového pohľadu strategický rozmer nadobúda pre Slovensko predovšetkým dopravný sektor a špeciálne železničná doprava, ktorá má pre nás pri vhodnom rozvinutí dialógu s Čínou mimoriadne silný rastový potenciál. Dopravné prúdy z Ázie do Európy sa výrazne preorientovávajú z námornej na železničnú dopravu. Pokiaľ by sa podarilo tieto nové dopravné prúdy nasmerovať cez územie Slovenska, vzniká výrazný potenciál pre dopravu na Slovensku ako nové priemyselné odvetvie, ktoré by malo takýmto spôsobom šancu sa mimoriadne rozvíjať. Trinásteho novembra 2017 dorazil do Bratislavy prvý skúšobný čínsky vlak s kontajnermi. Uvedený vlak bol prvým, ktorého trasa vedie cez takmer celé územie Slovenska. Na vlaku boli okrem kontajnerov pre slovenských zákazníkov aj kontajnery určené do iných krajín Únie. Napríklad Maďarska a Nemecka, ktoré sú prepravované ďalej vlakom alebo kamiónmi. Pred samotným príchodom do Bratislavy je nevyhnutná prekládka kontajnerov medzi širokým a európskym železničným rozchodom. Slúži na to práve terminál kombinovanej dopravy Dobrá pri slovensko-ukrajinských hraniciach a od júna 2017 nim prešlo celkom 17 vlakov z Číny.